**פרשת בהעלותך**

**העמק דבר במדבר פרק ח**

 (ב) אל מול פני המנורה. פני המנורה אינו במשמע הנר האמצעי כפירוש רש"י, שהרי תניא בספרי ויעש כן אהרן שעשה לה פנים, ותו הרי כתיב והאיר על עבר פניה, משמע דכל המנורה יש לה פנים, אלא הפירוש כמש"כ בספר שמות פרשת תרומה דפנים משמעו מאותו צד שבאים אל המנורה להדליק. ובא שם האזהרה שיטה הנרות לזה הצד ולא לצד השני שהוא אחורי המנורה, וכאן בא עוד אזהרה שיהיו נטוים באלכסון היינו לפנים שבגוף המנורה, הוא הנר האמצעי כפירוש רש"י, משום הכי הביא הגמרא במנחות דף צ"ח אל מול פני המנורה וגו' מלמד שהיו מצדדין פניהם כלפי נר האמצעי, ולא הביא המקרא הקודם והאיר על עבר פניה:

יאירו שבעת הנרות. משום שבתורה שבעל פה נכלל שבע חכמות שבלי ידיעה בכל החכמות אי אפשר לבא לכמה עיקרי תורה, כמו שיעורי כלאים ועוקצין וקדוש החודש ועוד הרבה עניני שיעורים, וכל החכמות באו לשמש ולבאר אזהרות תורה שבכתב, וגם מי שיש לו עינים מוצא כל החכמות מרומז בתורה שבכתב, כמו שמצא ר' יהושע לכמה נחש מוליד כדאיתא בבכורות פ"א [ח' א'], וכן כל פרטי המוסרים מרומז בתורה, (כמש"כ בקדמת העמק השני בביאור מה שאמרו חז"ל אלו זכו ישראל לא ניתן להם אלא חמשה חומשי תורה כו'), והיינו שהזהיר הקדוש ברוך הוא שיהיו מאירים כח כל החכמות לפני המנורה שהוא נגד עיקר התורה, וע' מש"כ בספר שמות ל"ז י"ט:

**העמק דבר במדבר פרק יב**

(א) כי אשה כושית לקח. לפי הפשט משמעות כושית גויה, אלא שנתגיירה, וכסבורים אהרן ומרים דמשום הכי פירש משה ממנה, משום שאינה לפי כבודו של משה, שתהיה אשתו שלא מיחוסי ישראל, ודברו בזה שמכל מקום אינו נכון, אחר שכבר לקח וידע שהיתה גויה ולא הטעתו, ואם כן אינו ראוי לצערה ולפרוש ממנה, [אחר כך ראיתי שפירש כן בספר פענח רזי לפי דרכו שמפרש כושית שחורה]:

(ב) ויאמרו. שאין לומר דלא משום זה פירש מאשתו, אלא משום שהנבואה גורמת לזה, זה אי אפשר שהרי הרק אך במשה וגו'. כפל לשון, לכלול בזה שתי כונות, חדא כמשמעו שלא עם משה בלבד דבר ה', והרי גם המה היו במצרים נביאים, ושנית דודאי הבינו דנבואת משה רבה מהם, מכל מקום הלא זה אינו משום מעלת עצמו, אלא משום זכות כל ישראל, ויהיה פירוש וכי אך במשה דבר ה' עמו, הלא גם בנו, היינו בזכותנו דבר ה' עם משה, והיינו דתניא בספרי והלא עם אבותינו דבר ה' ולא פירשו מן האשה, ולא נתבאר היכן רמוז בענין אבותינו אברהם יצחק ויעקב, אבל לפי דברינו מבואר דמה נפ"מ במה שאמרו דבזכות כל ישראל דבר ה' עם משה, היינו להגיד שהרי אברהם יצחק ויעקב גדולים היו ממשה, שהרי נדבר עמם בזכות עצמם, ומכל מקום לא פירשו מנשותיהם:

וישמע ה'. שמע כדי להשיב, וכמו וישמע ה' את נאקתם:

(ג) והאיש משה עניו וגו'. ביאר הכתוב דלא משום משה וצערו ענה ה' כי היכי דלא לחליש דעתו, אבל באמת משה לא חשש כלל לזה דהאיש משה עניו וגו', אלא משום שנוגע לעיקר התורה לדעת כח מעלתו של משה שהוא למעלה מכל נבואה שבעולם(א). ומשמעות עניו הוא שאינו חושש לכבודו וצערו, ולא משום שהוא שפל בעצמו ואינו מכיר בעצמו שאינו ראוי לזה הצער והעדר הכבוד(ב), אלא משמעות עניו שהוא מתנהג בלי חשש על כבודו, והיינו דאמר רב יוסף שלהי מסכת סוטה לא תיתני ענוה דאיכא אנא, והוא כדאיתא שלהי מסכת הוריות דכל שני דמלך רבה רב יוסף אפילו אומנא לביתיה לא קרא, ופירש רש"י שלא רצה לנהוג שררה בעצמו שבשעה שנצרך לאומן הלך אליו ולא קרא את האומן לביתיה, אף על גב שידע רב יוסף שהוא בערך רבה, מכל מקום לא חשש לכבודו והיינו ענוה:

אשר על פני האדמה. הוא מיותר וכבר דרשו בספרי על זה, ולפי הפשט כי באמת בטעמו של ענוה יש הרבה אופנים על מה שאינו חושש(א), יש מזה הטעם ויש מזה הטעם לפי ענין של כל אחד, אבל הוא היה כאדם שאינו עוד על פני האדמה, היינו כמת שאינו יודע או שאינו מרגיש, ואם כן אינו מרגיש שום צער והיינו דאיתא במסכת תמיד [ל"ב א'] דאלכסנדרוס מוקדון שאל לחכמים מה יעשה אדם ויחיה, והשיבו ימית את עצמו, ופירושו ישפיל את עצמו שלא ירגיש בצער ובהעדר הרצון והכבוד, וזה היה מדתו של משה רבנו:

(ד) ויאמר ה' פתאם. כדי להפחיד אותם. והנה יש מקום לחקור מדוע נדבר עם משה גם כן פתאום כדי להפחידו, אבל תניא בספרי ר' שמעון בן מנסיא אומר פתאום נתיירא משה בפתאום נדבר עמו, וביארנו בספר שמות ד' ג' שהוא משום שנס מפני הנחש בעמדו לפני ה', והוא משום שהיה פתאום ונבהל עד שלא התבונן לפני מי הוא עומד, משום הכי בא לכאן העונש שנדבר עמו פתאום:

צאו שלשתכם וגו'. נדבר באותה שעה לשלשתם יחד, ואמר בלשון שלשתכם, ללמד לאהרן ומרים שאינם ראוים לדבור, לולי שגם משה עומד עמהם בפתח אהל מועד, וכמו שהיה בימי נח ובניו כמש"כ בספר בראשית ט' ח':

[**בראשית פרק ט:ח** - וַיֹּ֤אמֶר אֱלֹהִים֙ אֶל־נֹ֔חַ וְאֶל־בָּנָי֥ו אִתּ֖וֹ לֵאמֹֽר:

**העמק דבר שם:** ואל בניו אתו. כתיב אתו, ללמד אף על גב שלא היו כולם ראוים לדבור ואמירה, מכ"מ בעמדם עם נח זכו גם המה למאמר ה':]

(ה) ויצאו שניהם. יצאו מאהל מועד, דמתחלה נכנסו שלשתם לאהל מועד, כמו שהיה רגיל משה להיות נדבר עמו באהל מועד, אבל הם לא זכו לכך באותה שעה, אלא הענן עמד פתח האהל והמה נצטוו לצאת לחוץ, ומשה נשאר בפנים, וע' מש"כ בספר דברים ל"א ט"ו:

[**דברים פרק לא פסוק טו**: וַיֵּרָ֧א יְקֹוָ֛ק בָּאֹ֖הֶל בְּעַמּ֣וּד עָנָ֑ן וַיַּעֲמֹ֛ד עַמּ֥וּד הֶעָנָ֖ן עַל־פֶּ֥תַח הָאֹֽהֶל:

**העמק דבר שם:** (טו) וירא ה' באהל וגו'. בכל פרשיות שבתורה כשדבר ה' עם משה היה הענן פרוש על הכרובים בקדש הקדשים, ומשה היה עומד בין בדי ארון במקום הבליטה כמש"כ בס' שמות כ"ו ל"ג, זולת כשדבר ה' עם אהרן ומרים כתיב וירד ה' בעמוד ענן ויעמוד פתח האהל ויקרא אהרן ומרים וכמו שביארנו שם, וכן כאן כשרצה להאציל מדבריו למשה על יהושע, כמו שהיה בימי שבעים זקנים, דכתיב וירדתי ודברתי עמך שם ואצלתי מן הרוח אשר עליך וגו', מש"ה עמד פתח האהל ודבר עם משה כל המאמר הנך שוכב וגו', ומזה הדבור נאצל רוח ה' על יהושע, ויצו עליו ויאמר חזק ואמץ וגו'. ומכ"מ לא נשתוה אופן הדבור הזה לאופן הדבור שהיה עם אהרן ומרים, דבאהרן ומרים כתיב וירד ה' בעמוד ענן פתח האהל, משמעו שמתחלה כשירד עמד שם, משא"כ כאן מתחלה התראה למשה באהל, אלא שאח"כ יצא לפתח האהל, והיינו משום שהיה בא לתכלית השפעת אור תורה שבכתב שמקומו באהל מועד, על כח תורה שבע"פ שהוא מחוץ לאהל:]

(ו) אם יהיה נביאכם ה'. דיש נביא בשם אלהים ויש בשם ה', כמו דכתיב בבלעם בפעם ראשונה ויקר אלהים אל בלעם, ובפעם שנית ויקר ה' אל בלעם, ויש מתנבא בשם מלאך, ומראה נמוך אפשר לראות בברור, אבל אם יהיה נביאכם ה' אזי במראה וגו' או בחלום אדבר בו. מה שאין כן כשמתנבאים בשם אלהים אז גם המה רואים בברור, וע' ספר בראשית י"ז א' מש"כ שם, והרי זה כמו שר מושל גדול וגם הוא רופא וכדומה, יש הבדל בין כשמדבר בשם ממשלתו בין כשמדבר בתור רופא:

(ז) בכל ביתי נאמן הוא. הוא יודע בשם המפורש שבו נבראו שמים וארץ, אך באמונת לבבו אינו עושה מאומה, ולא שייך לומר נאמן אלא על מי שיש בידו לעשות ואינו עושה(א):

(ח) ותמונת ה' יביט. דוגמא דהבטת ה' על כל העולם כך הוא משה מביט, ואם כן יודע הוא מה שאתם מדברים בו:

ומדוע לא יראתם וגו'. והרי לא מצאו לב לדבר בפניו, ועל זה הוכיחם ה' שגם עתה הוא כמו בפניו:

(ט) וילך. חרון אף הלך כרגע, והיה העונש לאחר שהלך החרון, דאלו היה מעניש בחרון אף לא היה משתייר ח"ו שריד חלילה, אלא כבש חרונו ואחר שהלך ענש את מרים:

(י) ויפן אהרן אל מרים. ביקש להיות נדבר עמה מה לעשות ולפייס את משה:

והנה מצורעת. היא מבוהלת ונאלמת דומיה מרוב צער:

(יא) אשר נואלנו ואשר חטאנו. כונת בקשה זו יבואר ע"פ דתניא בספרי והובא בתוס' זבחים דק"ב אמר אהרן נמצאת מפסיד לאחותנו שאיני יכול להסגירה ולא לטמאה ולא לטהרה, והקשו התוס' במה היה מפסידה הא כיון שאין אדם רואה את הנגעים הרי היא טהורה. אבל מתחלה יש להבין מוצא זה הדרש שאמר כן אהרן, והענין כבר ביארנו בס' ויקרא י"ג ב' דעיקר כפרה שבצרעת הוא מנהג דיני מצורע, שמלבד יסורים של צרעת עוד הוא בזיון לפרסם עצמו ולשבת בדד מחוץ למחנה ועוד, ואמרו ברבה ריש פ' מצורע זאת תהיה תורת המצורע המוציא שם רע, למדנו דאע"ג דצרעת בא על לשה"ר אפי' באמת כמו שנענש משה בצרעת על שדבר על ישראל, מכ"מ די להתכפר ביסורים כרגע לחוד, משא"כ מוציא ש"ר היינו לשה"ר בשקר אינו מתכפר עד שיהיה נוהג תורת המצורע, מעתה אם היה אהרן ומרים מדברים על משה דבר אמת, היה כפרה שלהם בצרעת לחוד, אבל כשדברו בלא אמת וה"ז בכלל הוצאת ש"ר עונשה בדיני צרעת, ובל"ז אין לה כפרה, וביקש אהרן ממשה שלא יהא חושב חטאם בכלל מוציא ש"ר אלא בכלל לשה"ר, והסביר טעם שהרי מוציא ש"ר הוא בזדון שיודע שאינו כן והוא מדבר, משא"כ המה אך נואלו וכסבורים שכן הוא, וא"כ אינו אלא חטא לשה"ר של אמת, ולא של מוציא ש"ר שכפרתו דוקא בדיני צרעת, והיינו דבר אהרן אל נא תשת עלינו חטאת אשר נואלנו ואשר חטאנו, גם השגגה כסבורים שכן הוא, גם אשר חטאנו לדבר על האמת ולא תחשוב לחטא רק אשר חטאנו, ולא אשר נואלנו, ואם כן סגי בצרעת לחוד, ומזה הגיעו חז"ל לדרוש דמה איכפת לאהרן שתנהג דיני טומאת צרעת, מש"ה דרשו שאמר שאין מי לטמאה ולטהרה וא"כ לא יהיה לה כפרה, וע' מש"כ בס' דברים כ"ד ט':

(יב) אל נא תהי כמת אשר בצאתו וגו'. וא"כ חושש ומצטער מזה המת, וגם אין אדם משגיח ע"ז המת ונימוק והולך, לנסות דבר אולי יש לו עוד רפואה ותקוה:

 (יד) תסגר שבעת ימים. להיות נוהג דין מסוגרת, ובזה יהיה לה מזבח כפרה, והיינו מאמרם בספרי ובזבחים שם דהקב"ה הסגירה, הקדוש ברוך הוא טימאה, הקדוש ברוך הוא טיהרה: